Állattemetőt létesítenek Pozsonyban, pedig már az embereket sincs hova temetni | Paraméter
Állattemetőt létesítenek Pozsonyban, pedig már az embereket sincs hova temetni
2015. június 2. - 09:54 | Régió
Ivo Nesrovnal főpolgármester még választási programjában ígérte meg választóinak, hogy állattemetőt létesít a fővárosban az elpusztult házi kedvencek számára.
Szándékát most megerősítette szóvivője, Ivana Skokanová, aki elmondta: már keresik a megfelelő helyet az állattemető létrehozásához. "A háziállatok szinte családtagokká válnak, ezért kéne léteznie egy olyan helynek, ahol bárki végső nyugalomra helyezheti kedvencét, és nyugodt körülmények között emlékezhet meg róla" - jelentette ki Skokanová.
A fővárosi temetők közben helyhiánnyal küzdenek, a jelenlegi állás szerint még négy évig van hova temetni a pozsonyiakat, de azután elfogynak a szabad sírhelyek. A sírhelyhiányt ideiglenesen megoldotta volna a vereknyei (Vrakuňa) temető bővítése, ám azt a polgárok leszavazták, mivel a helyi erdőparkból vettek volna el területet a bővítéshez.
A fővárosi önkormányzat már évek óta keresi a megfelelő helyet egy új - hagyományos - temető létesítésére is. Jelenleg két helyszínen gondolkodnak, a krematóriumnál 26 ezer sírhelyet lehetne létesíteni, Ligetfalun pedig 16 ezret, előbbi 53, míg utóbbi 32 évre oldaná meg a temetkezést Pozsonyban - mivel a város egy év alatt átlagosan 500 sírhelyet "emészt fel".
Címkék: temető, háziállat, Ivo Nesrovnal
Elképesztő! Temetőben, a sírkövön szexelt egy páros (videó) 18+